দীপাবলিতে নিজের সংস্থার কর্মীদের গাড়ি, বাড়ি, সোনার গয়না উপহার দিয়ে রীতিমতো শোরগোল ফেলে দিয়েছেন তিনি। অথচ গুজরাতের হিরে ব্যবসায়ী সাভজি ঢোলাকিয়ার বিরুদ্ধেই কর্মীদের কোটি কোটি টাকা পিএফ বকেয়া রাখার অভিযোগ উঠল। তাঁর সংস্থা হরেকৃষ্ণ এক্সপোর্টস-এর বিরুদ্ধে আইনি ব্যবস্থাও নিয়েছে ইপিএফও।
একটি সর্বভারতীয় ইংরেজি দৈনিকে প্রকাশিত খবর অনুযায়ী, অবিলম্বে হরেকৃষ্ণ এক্সপোর্টস-কে প্রায় সতেরো কোটি টাকা জমা দেওয়ার জন্য নির্দেশ দিয়েছে প্রভিডেন্ট ফান্ড দফতর। অভিযোগ, দীর্ঘদিন ধরেই কর্মীদের এই বিপুল পরিমাণ পিএফ বকেয়া রেখেছে সংস্থা। শুক্রবারই সংস্থাকে চূড়ান্ত নোটিস পাঠিয়েছে ইপিএফও। নির্দিষ্ট দিনের মধ্যে বকেয়া অর্থ জমা না দিলে এর পরে ওই সংস্থার ব্যাঙ্ক অ্যাকাউন্ট সিজ করতে পারে ইপিএফও। 
দু’বছর আগে দিপাবলিতে কর্মীদের প্রায় ৫০০ গাড়ি এবং ২০০ ফ্ল্যাট দিয়ে শিরোনামে এসেছিলেন সাভজি ঢোলাকিয়া। কিন্তু যে সংস্থা কর্মীদের গাড়ি, ফ্ল্যাট উপহার দিয়ে গোটা কর্পোরেট জগতে শোরগোল ফেলে দিয়েছে, তাঁদের বিরুদ্ধে এমন অভিযোগ কেন? 
আরও পড়ুন
দিওয়ালি বোনাসের ঘনঘটা! ৪০০টি ফ্ল্যাট এবং ১২৬০টি গাড়ি কর্মচারীদের
ছেলেকে ‘রিয়্যালিটি শো’য়ে পাঠালেন কোটিপতি বাবা
ইপিএফও-র নোটিশ অনুযায়ী, হরেকৃষ্ণ এক্সপোর্টস-এ ৩১৬৫জন কর্মী থাকলেও প্রভিডেন্ট ফান্ডের জন্য মাত্র ১৭জন কর্মীর নাম নথিভুক্ত করা ছিল। বছরের পর বছর বাকি কর্মীদের পিএফ জমা দেয়নি সংস্থা। ১৫ দিনের মধ্য সুদ, জরিমানা এবং বার্ষিক ক্ষতিপূরণ-সহ বকেয়া টাকা জমা দেওয়ার জন্য হরেকৃষ্ণ এক্সপোর্টস-কে নির্দেশ দেওয়া হয়েছে। দু’বছর তদন্ত চালানোর পরে এই নির্দেশ দিয়েছে ইপিএফও।